**Projekto**

**lyginamasis variantas**

PATVIRTINTA:

Plungės rajono savivaldybės

tarybos 2022 m. vasario 10 d.

sprendimu Nr. T1-23

**Kelių priežiūros ir plėtros programos FINANSAVIMO lėšų, skirtų PLUNGĖS rajono savivaldybės VIETINĖS REIKŠMĖS KELIAMS IR GATVĖMS TIESTI, TAISYTI (REMONTUOTI), PRIŽIŪRĖTI IR SAUGAUS EISMO SĄLYGOMS UŽTIKRINTI, NAUDOJIMO IR SKIRSTYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kelių priežiūros ir plėtros programos finansavimo lėšų, skirtų Plungės rajono savivaldybės vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašas (toliau – Aprašas) parengtas, vadovaujantis Lietuvos Respublikos kelių priežiūros ir plėtros programos finansavimo įstatymo (2021 m. gruodžio 23 d. įstatymo Nr. XIV-865 redakcija).

**II SKYRIUS**

**LĖŠŲ NAUDOJIMO IR SKIRSTYMO TVARKA**

2. Kelių priežiūros ir plėtros programos (toliau – Programa) finansavimo lėšos, skirtos Plungės rajono savivaldybės vietinės reikšmės keliams, gali būti naudojamos:

2.1. keliams projektuoti, tiesti, rekonstruoti, taisyti (remontuoti) ir prižiūrėti;

2.2. kelių, kelio statinių ir jų užimamos žemės teisinei registracijai būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

2.3. tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti) ir prižiūrėti;

2.4. apsaugos nuo triukšmo statiniams prie kelių statyti, rekonstruoti, taisyti (remontuoti) ir prižiūrėti;

2.5. kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;

2.6. ekstremaliųjų situacijų, ekstremaliųjų įvykių ir įvykių padariniams keliuose likviduoti;

2.7. kelio juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

2.8. institucijų ar įstaigų, atsakingų už vietinės reikšmės viešuosius kelius, paskoloms, naudojamoms vietinės reikšmės viešiesiems keliams projektuoti, tiesti, rekonstruoti, taisyti (remontuoti), grąžinti ir palūkanoms mokėti;

2.9. tiesiant, rekonstruojant, taisant (remontuojant), prižiūrint kelius, patirtoms išlaidoms už skirtą žemę, nukeliamus ar (ir) griaunamus pastatus ir kitus statinius, naikinamus želdinius ir kitas naudmenas apmokėti, aplinkos apsaugos reikmėms, žemės rekultivavimo darbams vykdyti, tiesiant ir taisant (remontuojant) kelius;

2.10.Programos finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių objektuose;

2.11. viešojo sektoriaus ir privačios partnerystės būdu įgyvendinamiems vietinės reikšmės viešiesiems keliams projektuoti, tiesti, rekonstruoti, taisyti (remontuoti), paskoloms grąžinti ir palūkanoms mokėti, projektų išlaidoms finansuoti;

2.12. želdinių gyvenamųjų vietovių gatvių raudonosiose linijose įrengimui saugaus eismo tikslais ir priežiūrai finansuoti;

2.13. darnaus judumo priemonėms (esamiems šaligatviams, pėsčiųjų takams, pėsčiųjų viadukams ir tiltams, pėsčiųjų estakadoms, pėsčiųjų perėjoms (įskaitant požemines) pritaikyti specialiųjų poreikių turintiems žmonėms; viešojo transporto infrastruktūrai; viešojo transporto eismui organizuoti; dviračių statymo infrastruktūrai; stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis; elektrinių transporto priemonių (išskyrus elektromobilius) viešosioms įkrovimo prieigoms; šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti; pėsčiųjų, dviračių takų įrenginiams (tvorelėms ir pan.) įgyvendinti, rekonstruoti, taisyti (remontuoti) ir prižiūrėti;

2.14. inžinerinėms saugaus eismo priemonėms (važiuojamajai kelio daliai siaurinti; įvažiavimų į teritorijas zonoms pertvarkyti; važiuojamajai kelio daliai iškreivinti; iškiliosioms greičio mažinimo priemonėms (greičio mažinimo kalneliams) įrengti; kelio įrenginiams (saugos salelėms, sankryžoms, pėsčiųjų perėjoms); greičio mažinimo priemonėms ties gyvenamosios teritorijos pradžia, siekiant sumažinti galimą per didelį transporto priemonių greitį ir parodyti, kad keičiasi važiavimo režimas (miesto vartai), įrengti; kelio ženklams įrengti; kelio dangai ženklinti; šviesoforams įrengti; tvoroms, kelio apsauginių atitvarų sistemoms, signaliniams stulpeliams įrengti; kelio veidrodžiams įrengti; elektroniniams įrenginiams (greičio kontrolės priemonėms, informacinėms momentinio važiavimo greičio švieslentėms, kintamosios informacijos ženklams (stendams)  įrengti ir prižiūrėti; apšvietimui keliuose) ir kitoms priemonėms įgyvendinti, rekonstruoti, taisyti (remontuoti) ir prižiūrėti;

2.15. įgyvendinant vietinės reikšmės kelių projektus, būtiniems vietinės reikšmės ir valstybinės reikšmės kelių statinių sujungimo darbams, kuriuos vykdant nekeičiami valstybinės reikšmės kelio (statinio) elementų (sankryžų, nuovažų) geometriniai parametrai, finansuoti;

2.16. valstybinėje ir savivaldybių žemėje daugiabučių namų kiemų vidaus kelių (gatvių) ir daugiabučių namų gyventojų automobilių stovėjimo aikštelėms įrengti, rekonstruoti, taisyti (remontuoti)  ir prižiūrėti, neatsižvelgiant į tai, ar atlikta šių inžinerinių statinių teisinė registracija.

3. Prašymai dėl Plungės rajono savivaldybės vietinės reikšmės kelių ir gatvių tiesimo, taisymo (remonto), priežiūros ir saugaus eismo sąlygų užtikrinimo teikiami Savivaldybės administracijos direktoriui. Prašymus gali teikti seniūnijų seniūnai, bendruomenės ar jų atstovai, savivaldybės gyventojai, juridiniai asmenys.

4. Savivaldybės administracijos seniūnai, prieš teikdami prašymus dėl Plungės rajono savivaldybės vietinės reikšmės kelių ir gatvių tiesimo, taisymo (remonto), priežiūros ir saugaus eismo sąlygų užtikrinimo, seniūnaičių sueigos metu suderina prašymus su seniūnaičiais.

5. Savivaldybės administracijos Vietos ūkio skyrius, gavęs valstybės įmonės Lietuvos automobilių kelių direkcijos kvietimą pasirašyti finansavimo sutartį, parengia ir pateikia objektų sąrašą Savivaldybės administracijos direktoriui tvirtinti.

6. Programos finansavimo lėšos, valstybės įmonės Lietuvos automobilių kelių direkcijos direktoriaus įsakymais skirtos Plungės rajono savivaldybei, turi būti naudojamos ir skirstomos:

6.1. visos gautos Programos lėšos paskirstomos taip:

50 procentų lėšų - kapitalo investicijoms;

10 procentų lėšų skiriama saugaus eismo ir darnaus judumo priemonėms įgyvendinti;

5 procentai lėšų paskirstoma pagal poreikį:

- statybos techninių projektų rengimui ir projektų ekspertizei, statybos darbų kokybės kontrolei, techninei priežiūrai, keliams (gatvėms) ar kelių statiniams ir jų užimamai žemei inventorizuoti, apskaitai atlikti bei paliekamas lėšų rezervas (avarinėms situacijoms likviduoti);

6.2. likusi Programos lėšų dalis - 35 procentai lėšų - paskirstoma taip:

50 proc. lėšų skiriama Plungės miesto seniūnijai;

50 proc. lėšų - kaimiškosioms seniūnijo

ms; joms lėšos paskirstomos taip:

50 proc. - pagal seniūnijos teritorijoje gyvenamąją vietą deklaravusių gyventojų skaičių;

50 proc. - pagal seniūnijai priklausančių kelių ir gatvių tinklo ilgį.

7. Nuo 2025 metų Programos finansavimo lėšos pagal 6.2 punktą bus paskirstomos pagal nuolatinių gyventojų skaičių - 50 procentų, ir pagal Nekilnojamojo turto registre iki einamųjų biudžetinių metų sausio 1 d. įregistruotų motorizuoto eismo kelių ilgį – 50 procentų.

8. Kelių priežiūros ir plėtros programos lėšomis finansuojamų objektų sąrašą sudaro (prireikus - keičia ar papildo) ir tvirtina Savivaldybės tarybos sprendimu įgaliotas Savivaldybės administracijos direktorius.

9. Savivaldybės administracija Plungės rajono savivaldybės tarybos nustatyta tvarka turi sudaryti vietinės reikšmės kelių objektų prioritetines eiles. Jose turi būti įrašyti Programos finansavimo lėšomis finansuojami kelių objektai, kuriuose bus atliekami naujos statybos, rekonstravimo, kapitalinio remonto darbai *~~ir paprastojo remonto darbai ne mažesniame kaip 1000 m~~~~2~~ ~~plote~~*. Vietinės reikšmės kelių objektų prioritetinė eilė sudaroma ne trumpesniam kaip trejų metų laikotarpiui, tvirtinama Plungės rajono savivaldybės tarybos ir skelbiama Savivaldybės interneto svetainėje.

10. Ataskaitas apie atliktus darbus ir Programos lėšų panaudojimą valstybės įmonės Lietuvos automobilių kelių direkcijos nustatyta tvarka teikia Administracijos Buhalterinės apskaitos skyrius kartu su Vietos ūkio skyriumi.

11. Išvadas apie Programos finansavimo lėšų panaudojimą pagal paskirtį teikia Centralizuoto savivaldybės vidaus audito skyrius.

12. Programos finansavimo lėšos naudojamos ir skirstomos vadovaujantis šiuo Aprašu.

**III SKYRIUS**

**VYKDYMAS**

13. Kelių priežiūros ir plėtros programos lėšos, skirtos Plungės rajono savivaldybei, naudojamos ir rangovai parenkami vadovaujantis Lietuvos Respublikos viešųjų pirkimų įstatymu, kitais galiojančiais Lietuvos Respublikos įstatymais, juos įgyvendinamaisiais aktais.

\_\_\_\_\_\_\_\_\_\_\_\_\_\_\_\_\_\_\_\_